Լենին Մորենո

Լենին Մորենո (, ), էկվադորցի իրավաբան և քաղաքական գործիչ, 2017 թվականի մայիսի 24-ից Էկվադորի գործող նախագահ։ 2007-2013 եղել է Էկվադորի փոխնախագահ։

Կենսագրություն 
Ծնվել է Էկվադորի Ամազոնիայում գտնվող Նուևո Ռոքաֆուերտ փոքրիկ քաղաքում, Պերուի հետ սահմանից ոչ հեռու։ Հայրը՝ Սերվիո Տուլիո Մորենոն, ուսուցիչ էր։ Հայրը նման անուն է տվել իր որդուն՝ ռուս հեղափոխական Վլադիմիր Լենինի պատվին։ Մորենոն երկրորդ անունը ստացել է ֆրանսիացի փիլիսոփա Վոլտերի պատվին։

Սովորել է Կիտոյում (Instituto Nacional Mejía և Էկվադորի Կենտրոնական համալսարան)։ Սովորել է հոգեբանություն և պետական կառավարում։

2007 թվականի հունվարի 15-ից զբաղեցրել է Էկվադորի փոխնախագահի պաշտոնը։ Նա և նախագահ Ռաֆայել Կոռեան ընտրվել են 2006 թվականի նոյեմբերի 26-ի համընդհանուր ընտրություններում։

Մորենոն զբաղեցրել է այս պաշտոնը, մինչև 2013 թվականի մայիսի 24-ը։

Պարգեւատրվել է պետական մի շարք մրցանակներով՝ Էկվադորի և այլ երկրների տարածաշրջանում (մասնավորապես Պերուի արևի շքանշանի Մեծ Խաչ)։ Բացի այդ հանդիսանում է Հարավային Ամերիկայի մի շարք համալսարանների պատվավոր պրոֆեսոր։

Նա 2017 թվականի ընտրություններում առաջադրվել է որպես նախագահի թեկնածու։ Մինչ այդ պաշտոնը զբաղեցնում էր «Հպարտ և անկախ հայրենիք» իշխող դաշինքից Ռաֆաել Կոռեան։ Գիլյերմո Լասոյի հետ միասին անցել է երկրորդ փուլ, որտեղ հաղթել է՝ հավաքելով ձայների 51 %-ը։ Պաշտոնը ստանձնել է մայիսի 24-ին։

Լենին Մորենոն զրկել է WikiLeaks-ի հիմնադիր Ջուլիան Ասանժին Մեծ Բրիտանիայում Էկվադորի դեսպանատանը ապաստանի իրավունքից՝ «միջազգային կոնվենցիայի նորմերի բազմակի խախտումների պատճառով»։ 2019 թվականի ապրիլի 11-ին բրիտանական ոստիկանության աշխատակիցները դեսպանատան տարածք են մտել Ասանժին Էկվադորի դեսպանի հրամանով ձերբակալելու համար։

Հաշմանդամ անձանց օգնության գործունեություն 
Մորենոն տեղաշարժվում է հաշմանդամի սայլակով, քանի որ 1998 թվականի հունվարին Կիտոյում նրա վրա հարձակվելուց հետո ոտքերը կաթվածահար են եղել։

Հաշմանդամներին օգնություն ցուցաբերելու գործունեության համար առաջադրվել է 2012 թվականին Խաղաղության Նոբելյան մրցանակի թեկնածու։ 2013-2016 թվականներին եղել է ՄԱԿ-ի գլխավոր քարտուղարի հաշմանդամության և մատչելիության հարցերով հատուկ դեսպանորդ։

Ծանոթագրություններ

Արտաքին հղումներ 
 Դենիս Պիլաշ. Էկվադորի ընտրությունները և Լատինական Ամերիկայի ապագան // Спільне
 Էկվադորցիները վերընտրել են Ռաֆայելին և Լենինին

Էկվադորի քաղաքական գործիչներ
Պետության գործող ղեկավարներ
ՄԱԿ-ի պաշտոնյաներ
Էկվադորի նախագահներ
Էկվադորի փոխնախագահներ